Il-Partit Nazzjonalista se jkun qed iħabbar lista oħra ta' kandidati għall-elezzjoni ġenerali qabel il-festi tal-Indipendenza. Iżda l-Kap tal-Partit u l-Kummissjoni tal-Għażla tal-Kandidati, li jmexxi l-eks-Kummissarju Ewropew u eks-Ministru Joe Borg, mhuma kuntenti xejn bin-numru ta' kandidati li se jkunu mħabbra. Fl-istess ħin, fil-Partit Nazzjonalista għadha teżisti x-xewqa li jkun hemm iktar kandidati ta' profil li jikkommettu isimhom; xi ħaġa li saħansitra se terġa' tkun diskussa fil-laqgħa ta' tmexxija tal-ġimgħa d-dieħla. Issa ilu għal dawn l-aħħar tliet snin li, qabel l-Indipendenza, il-Partit Nazzjonalista jħabbar ammont ta' kandidati u, b'Simon Busuttil jgħid li l-elezzjoni ġejja dalwaqt, kibret il-pressjoni biex fil-grupp ta' kandidati li se jħabbar il-ġimgħa d-dieħla jkun hemm ismijiet ta' profil. Minkejja dan jirriżulta li l-lista se tkun iddominata minn persuni li diġà kienu kandidati jew kunsilliera tal-Partit Nazzjonalista. "Biex jidher li għandna ħafna kandidati ġodda se jkollna ħafna kunsilliera kandidati għall-elezzjoni ġenerali. Ma fiha xejn ħażin, imma din tixhed kif il-Partit Nazzjonalista qed ibati biex jiġbed kandidati ġodda lejn il-partit." Skont l-imkejjen tagħna, din hi waħda minn diversi dikjarazzjonijiet li saru fid-Dar Ċentrali dwar is-sitwazzjoni preżenti. Intqal li, filwaqt li kulħadd għandu potenzjal, il-Partit Nazzjonalista dejjem kien magħruf li jiġbed ċertu ismijiet u hija ta' dwejjaq meta tara li hemm uħud, fost il-kandidati approvati, li biex jorganizzaw attività u jimlewha jridu jingħaqdu tnejn jew saħansitra tlieta minn distretti differenti. Intant, ninsabu infurmati li hemm numru ta' professjonisti li rrifjutaw saħansitra meta mar għandhom il-Kap tal-Partit Nazzjonalista Simon Busuttil u anke l-Kap tal-Kummissjoni Kandidati Joe Borg. Għawdex jibqa' eżempju ċar kristall ta' din is-sitwazzjoni, tant li l-Partit Nazzjonalista huwa ddisprat biex Samuel Azzopardi, li nstab ħati li saq xurban, jikkonferma li se jkun kandidat. Sal-aħħar jiem Azzopardi kien qed jgħid li għadu qed jaħsibha, iżda mid-Dar Ċentrali qalulu biex jieħu deċiżjoni u juri apprezzament għal dak li għamel il-Kap meta ddefendieh wara l-każ li kellu. Irrifjutaw ukoll li jkunu kandidati numru ta' persuni li l-Partit Nazzjonalista daħħal fil-fora li suppost qed ifasslu l-politika f'oqsma differenti. Imkejjen jgħidu li l-kandidati l-iktar ġodda ta' profil se jispiċċaw ikunu tal-membri tal-Parlament Ewropew, Therese Commodini Cachia u Roberta Metsola, li diġà dabbru kritika għal kif qed iservu ta' shadow ministers meta lejn il-Parlament Malti ma jersqux u f'Malta ftit li xejn ikunu. Biex ma jiffaċċjax kritika ġdida Simon Busuttil se jgħid li baqa' iktar kandidati x'jitħabbru, iżda dawk li fil-PN ma jitilfux okkażjoni biex jikkritikawh diġà qed ixerrduha li, la skont hu l-elezzjoni dalwaqt, kienu qed jippretendu l-aqwa grupp ta' kandidati possibbli minn issa.